



EU valgte tirsdag at yde projektet ”H2BusEurope” ca. 40 millioner euro i tilskud til indførelsen af brintbusser i Europa. Projektet gælder i alt ca. 600 busser fordelt på flere europæiske byer. Heraf forventes godt 200 brintbusser at komme til Danmark.

Danmark har været langt fremme med brintteknologi blandt andet takket være virksomheden H2Logic i Herning, som er verdensførende i udvikling og produktion af mobile brinttankstationer. Det er også årsagen til, at der allerede nu findes 11 brinttankstationer fordelt på hele Danmark.

Med det nye projekt, som betyder, at potentielt 10 pct. af Danmarks bybusser kan køre på brint om få år, skal infrastrukturen yderligere udbygges.

”Det er et kæmpe skridt fremad – både for branchen og for omlægningen af den grønne transport – og det kan potentielt være med til at bringe Danmark i den globale superliga når det gælder fossilfri transport og udnyttelse af vindenergi”, siger Brintbranchens direktør, Tejs Laustsen Jensen i en kommentar.